छत्तीसगढ़ देश के सबसे साफ सफाई वाले प्रदेशों में से एक है. जहां स्वच्छ भारत मिशन (ग्रामीण) ने अपने उत्कृष्ट कामों से एक बार फिर पूरे देश में अपना डंका बजाया है. जहां केन्द्रीय पेयजल एवं स्वच्छता मंत्रालय के स्वच्छ सर्वेक्षण-ग्रामीण में ईस्ट जोन में सर्वश्रेष्ठ प्रदर्शन करने वाले राज्यों में छत्तीसगढ़ को पहला स्थान मिला है. इसके साथ 3 और अलग-अलग कैटेगरी में छत्तीसगढ़ को राष्ट्रीय पुरस्कार मिला है.
वहीं, सर्वश्रेष्ठ प्रदर्शन करने वाले जिलों में ईस्ट जोन में दुर्ग दूसरे और बालोद तीसरे स्थान पर है. ओडीएफ प्लस पर दीवार लेखन प्रतियोगिता में सेंट्रल जोन में छत्तीसगढ़ को तीसरा स्थान मिला है. ऐसे मेंछत्तीसगढ़ को इन उपलब्धियों के लिए देश की राष्ट्रपति श्रीमती द्रौपदी मुर्मु स्वच्छ भारत दिवस पर नई दिल्ली के विज्ञान भवन में 2 अक्टूबर को आयोजित समारोह में पुरस्कृत करेंगी.
इस दौरान सूबे के मुख्यमंत्री भूपेश बघेल ने इन पुरस्कारों के लिए स्वच्छ भारत मिशन (ग्रामीण) की राज्य टीम को बधाई दी है. इस मौके पर उन्होंने कहा कि छत्तीसगढ़ स्वच्छ भारत मिशन में हर साल अच्छा काम कर रहा है. उनके मुताबिक, इन अच्छे कामों की बदौलत प्रदेश को हर साल शीर्ष पुरस्कार प्राप्त हो रहे हैं. बता दें कि, साल 2020 के शहरी सफाई सर्वे में छत्तीसगढ़ देश का सबसे स्वच्छ राज्य घोषित हुआ था. दरअसल, 100 से ज्यादा शहरों वाले प्रदेश में सबसे साफ राज्य का खिताब छत्तीसगढ़ को मिला था. इधर, छत्तीसगढ़ की राजधानी रायपुर को 21वीं पोजिशन मिली थी.
इस दौरान सीएम बघेल ने उम्मीद जताई कि प्रदेश की स्वच्छ भारत मिशन (ग्रामीण) टीम अपने अच्छे कामों को आगे भी जारी रखेगी. वहीं, छत्तीसगढ़ देश के सबसे साफ-सुथरे राज्यों में शुमार रहेगा. बता दें कि, शहरी स्वच्छता के मामले में भी छत्तीसगढ़ देशभर में टॉप प्रदेशों में से एक है. जहां डोर टू डोर कचरा प्रबंधन के मामले में भी प्रदेश को कई राष्ट्रीय पुरस्कार भी मिल चुके हैं. वहीं, शहरों में गीले कचरे और सूखे कचरे का घर-घर जाकर उठाव किया जाता है. इसके साथ ही इसका खाद्य बनाई जाती है, जिससे महिलाओं की आर्थिक स्थिति भी मजबूत हो रही है.